DEĊIŻJONI TAL-KUMMISSJONI
tad-29 ta’ Ottubru 2009
li temenda d-Deċiżjoni 2002/994/KE dwar ċerti miżuri ta’ protezzjoni fir-rigward tal-prodotti li joriġinaw mill-annimali impurtati miċ-Ċina
(notifikata bid-dokument numru C(2009) 8243)
(Test b’relevanza għaż-ŻEE)
(2009/799/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 97/78/KE tat-18 ta’ Diċembru 1997 li tistipula l-prinċipji li jirregolaw l-organizzazzjoni tal-kontrolli veterinarji fuq prodotti li jidħlu fil-Komunità minn pajjiżi terzi (1), u b’mod partikolari l-Artikolu 22(6) tagħha,
Billi:
(1)
Id-Deċiżjoni tal-Kummissjoni 2002/994/KE tal-20 ta’ Diċembru 2002 dwar xi miżuri ta’ protezzjoni fir-rigward tal-prodotti li joriġinaw mill-annimali impurtati miċ-Ċina (2) tapplika għall-prodotti kollha li joriġinaw mill-annimali importati miċ-Ċina u intenzjonati għall-konsum mill-bniedem jew għall-għalf tal-annimali.
(2)
Skont l-Artikolu 3 ta’ din id-Deċiżjoni l-Istati Membri għandhom jawtorizzaw l-importazzjonijiet tal-prodotti elenkati fil-Parti II tal-Anness ta’ din id-Deċiżjoni li jkunu flimkien ma’ dikjarazzjoni tal-awtorità kompetenti Ċiniża li tistqarr li kull konsenja ġiet soġġetta, qabel ma ntbagħtet, għal test kimiku biex ikun żgurat li l-prodotti kkonċernati ma jippreżentawx xi periklu għal saħħet il-bniedem. Dan it-test għandu jitwettaq, b’mod partikolari, bil-ħsieb li tinstab il-preżenza tal-chloramphenicol u n-nitrofuran u l-metaboliti tiegħu.
(3)
Id-Deċiżjoni tal-Kummissjoni 2008/772/KE tal-1 ta’ Ottubru 2008 li temenda d-Deċiżjoni 2004/432/KE dwar l-approvazzjoni ta’ pjanijiet ta’ kontroll ta’ residwi mibgħuta minn pajjiżi terzi skont id-Direttiva tal-Kunsill 96/23/KE (3) emendat id-Deċiżjoni tal-Kummissjoni 2004/432/KE (4) biex jittieħed kont tal-pjan ta’ kontroll ta’ residwi għall-bajd intiż għall-esportazzjoni lejn il-Komunità mibgħut mill-awtoritajiet kompetenti Ċiniżi.
(4)
Il-bajd u l-prodotti mill-bajd għandhom għalhekk jiġu inklużi fil-lista tal-prodotti stabbilita fil-Parti II tal-Anness tad-Deċiżjoni 2002/994/KE u din id-Deċiżjoni għandha tiġi emendata skont dan.
(5)
L-awtorizzazzjoni għall-importazzjoni ta’ bajd u prodotti mill-bajd miċ-Ċina lejn il-Komunità hija mingħajr ħsara għal miżuri sanitarji oħra adottati għal raġunijiet ta’ saħħa pubblika jew tal-annimali.
(6)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Fil-Parti II tal-Anness tad-Deċiżjoni 2002/994/KE, jiżdied l-inċiż li ġej:
“-
bajd u prodotti mill-bajd”
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, id-29 ta’ Ottubru 2009.